arnastofnun/IGC-2024 huggingface dataset:
Skyldutrygging lífeyrisréttinda og starfsemi lífeyrissjóða Greinargerð/athugasemdir úr lagafrumvarpi, mál nr. 433

Frumvarp til laga um breytingu á lögum um skyldutryggingu lífeyrisréttinda og starfsemi lífeyrissjóða, nr. 129/1997, með síðari breytingum (fjárfestingarheimildir).

Frá efnahags- og viðskiptanefnd.

1. gr.

Í stað ártalsins „2014“ í 2. málsl. ákvæðis til bráðabirgða VII í lögunum kemur: 2015.

2. gr.

Lög þessi öðlast þegar gildi.

Greinargerð.

Hér er lagt til að heimild til að lífeyrissjóður eigi allt að 20% af hlutafé í samlagshlutafélagi verði framlengd um eitt ár, til ársloka 2015. Heimildin kom inn í lög nr. 129/1997, um skyldutryggingu lífeyrisréttinda og starfsemi lífeyrissjóða, með 13. gr. laga nr. 171/2008, og var framlengd tvívegis, með lögum nr. 130/2009 og lögum nr. 128/2013. Lífeyrissjóðir hafa í talsverðum mæli fjárfest í samlagshlutafélögum undanfarin ár enda hentar það félagsform sjóðunum að mörgu leyti vel. Samlagshlutafélögin sjálf hafa síðan fjárfest í ýmsum eignum og þannig verið umgjörð um fjárfestingar lífeyrissjóðanna. Samlagshlutafélagaformið hentar að ýmsu leyti síður fyrir félög með mjög marga eigendur en hlutafélagaformið.

Færa má rök fyrir því að hið almenna 15% þak á eign í einstöku félagi sem veitt er undanþága frá með þessu ákvæði ætti ef til vill ekki að eiga við um fjárfestingar lífeyrissjóða í samlagshlutafélögum. Auðveldara er fyrir lífeyrissjóði að standa að samlagshlutafélagi ef hlutdeild hvers og eins má vera allt að 20% en ef hún má eingöngu vera 15% vegna þess að færri sjóðir þurfa að koma að hverju félagi. Hér er þó ekki lagt til að almennu reglunni verði breytt en að undanþáguákvæðið verði hins vegar framlengt í ljósi þess að unnið er að endurskoðun lagaákvæða um fjárfestingarheimildir lífeyrissjóða í nefnd sem fjármála- og efnahagsráðherra setti á fót og áætlar að skila tillögum í lok þessa árs.
Meðferð einkamála Greinargerð/athugasemdir úr lagafrumvarpi, mál nr. 462

Frumvarp til laga um breytingu á lögum nr. 80/2013, um breytingu á lögum um meðferð einkamála, nr. 91/1991, með síðari breytingum (flýtimeðferð).

Frá meiri hluta allsherjar- og menntamálanefndar

(UBK, PVB, LínS, ELA, HHG, JMS, VilÁ).

1. gr.

Í stað dagsetningarinnar „1. janúar 2015“ í 2. gr. laganna kemur: 1. janúar 2016.

2. gr.

Lög þessi öðlast þegar gildi.

Greinargerð.

Með frumvarpinu er lögð til framlenging um eitt ár, til ársloka 2015, á tímabundinni heim ild til að hraða meðferð mála er varða lögmæti þess að binda fjárskuldbindingu við gengi erlendra gjaldmiðla eða vísitölu eða uppgjör slíkra skuldbindinga.

Í heimildinni felst að dómari sjái til þess að allir frestir í máli séu eins stuttir og mögulegt er og að dómur sé kveðinn upp hið fyrsta. Á þetta bæði við um mál sem rekin eru fyrir héraðsdómi og Hæstarétti. Lögð er áhersla á að málin fái eins skjóta meðferð og unnt er en hafa verði í huga að oft getur verið um að ræða flókin og umfangsmikil mál. Samt sem áður verður að gefa dómstólum og aðilum máls visst svigrúm í þessum efnum, skoða verði hvert mál fyrir sig og varast að flýtimeðferðin komi niður á málsmeðferðinni. Gert er ráð fyrir því að heimild þessi sé til bráðabirgða á meðan greitt er úr þeim ágreiningi sem enn er til staðar og falli hún niður 1. janúar 2016.
Seðlabanki Íslands Greinargerð/athugasemdir úr lagafrumvarpi, mál nr. 390

Frumvarp til laga um breytingu á lögum um Seðlabanka Íslands, nr. 36/2001, með síðari breytingum (eiginfjármarkmið og ráðstöfun hagnaðar).

(Eftir 2. umræðu, 12. desember.)

1. gr.

Á eftir k-lið 28. gr. laganna kemur nýr stafliður, svohljóðandi: Staðfesta ákvörðun bankans um eiginfjármarkmið og ákvörðun um ráðstöfun hagnaðar, sbr. 34. gr.

2. gr.

Eftirfarandi breytingar verða á 32. gr. laganna:

a. 3. málsl. 1. mgr. orðast svo: Um gerð ársreiknings fer, eftir því sem við á, eftir lögum um ársreikninga, lögum um bókhald og reglum settum á grundvelli þeirra laga.

b. Á eftir 1. mgr. koma tvær nýjar málsgreinar, svohljóðandi:

Eigið fé sem er innkallanlegt, sbr. 3. mgr. 34. gr., en ekki innborgað skal sýna meðal eiginfjárreikninga. Jafnframt skal dreginn frá sá hluti sem er óinnborgaður.

Við reikningsskil Seðlabankans er heimilt að halda sérstaka reikninga meðal eiginfjárreikninga sem taka til óinnleystra tekna og gjalda.

3. gr.

34. gr. laganna orðast svo:

Seðlabanki Íslands skal búa yfir fjárhagslegum styrk sem geri honum kleift að rækja lögbundið hlutverk sitt. Í því skyni skal Seðlabankinn á hverju ári ákveða eiginfjármarkmið fyrir bankann. Eiginfjármarkmiðið endurspeglar þörf bankans fyrir eigið fé og vaxtaberandi eignir og skal það taka mið af kostnaði af rekstri bankans og þeirri áhættu og óvissu sem bankinn stendur frammi fyrir á hverjum tíma. Ákvörðun um eiginfjármarkmið, staðfest af bankaráði, skal birt í ársskýrslu bankans, sbr. 30. gr.

Árlegur hagnaður Seðlabankans á liðnu rekstrarári, að teknu tilliti til óinnleystra reiknaðra tekna og gjalda, sbr. 3. mgr. 32. gr., skal renna í ríkissjóð svo fremi sem honum er ekki ráðstafað til að efla eigið fé bankans. Greiðsla fer fram eigi síðar en 30. apríl hvert ár. Ákveði bankinn að ráðstafa hagnaði til eflingar á eigin fé, að hluta eða í heild, skal það gert til að uppfylla eiginfjármarkmið, sbr. 1. mgr., og að fenginni umsögn ráðherra. Skal bankinn þá kynna ráðherra mat sitt á eiginfjármarkmiði og ráðstöfun hagnaðar til næstu þriggja ára.

Ríkissjóður skuldbindur sig, á grundvelli heimildar í fjárlögum, til að leggja Seðlabankanum til eigið fé í formi markaðshæfra eigna samkvæmt innköllun bankans þar að lútandi, enda telji bankinn það nauðsynlegt í þeim tilgangi að uppfylla lágmarkskröfur um innborgað eigið fé. Heildarfjárhæð innkallanlegs eigin fjár samkvæmt þessari málsgrein er 52 milljarðar kr. Eftirstöðvar innkallanlegs eigin fjár færast upp við hver áramót með hækkun vísitölu neysluverðs. Í fjárlögum skal miða gildi vísitölunnar við 1. janúar á því ári þegar frumvarp til þeirra laga er lagt fram. Heimilt er ráðherra, f.h. hönd ríkissjóðs, og Seðlabanka Íslands að gera með sér samkomulag um nánari framkvæmd þessa ákvæðis.

4. gr.

Lög þessi öðlast þegar gildi. Við gildistökuna verður heimilt að lækka stofnfé ríkissjóðs í Seðlabanka Íslands um 26 milljarða kr.
Framhaldsskólar Greinargerð/athugasemdir úr lagafrumvarpi, mál nr. 214

Frumvarp til laga um breytingu á lögum um framhaldsskóla, nr. 92/2008 (rafræn námsgögn o.fl.).

(Eftir 2. umræðu, 12. desember.)

1. gr.

2. mgr. 11. gr. laganna orðast svo:

Ákvæði þessarar greinar taka einnig til skólameistara, annarra faglegra stjórnenda og náms- og starfsráðgjafa.

2. gr.

H-liður 1. mgr. 12. gr. laganna orðast svo: að kennsla fari fram í skólahúsnæði sem uppfyllir lög og reglugerðir þar að lútandi.

3. gr.

Eftirfarandi breytingar verða á 15. gr. laganna:

a. Við bætist ný málsgrein, svohljóðandi:

Ráðherra gefur út reglugerð um starfstíma framhaldsskóla.

b. Fyrirsögn greinarinnar orðast svo: Námseiningar og starfstími.

4. gr.

Eftirfarandi breytingar verða á 45. gr. laganna:

a. Í stað orðanna „og efnisgjalds“ í 1. málsl. 1. mgr. og sömu orða í 2. mgr. kemur: efnisgjalds og gjalds fyrir rafrænt námsefni.

b. Við 1. mgr. bætist nýr stafliður, svohljóðandi: Heimilt er í tilraunaskyni með sérstöku leyfi ráðherra að innheimta gjald fyrir rafrænt námsefni sem framhaldsskólar ákveða og er veigamikill hluti af námsefni í námsáfanga á skráðri námsbraut viðkomandi nemenda eða í áfanga sem þeir hafa ákveðið að stunda sem valgrein.

5. gr.

Í stað orðsins „endurgjalds“ í 3. málsl. 1. mgr. 47. gr. laganna kemur: kvaða eða gjalda.

6. gr.

Lög þessi öðlast þegar gildi.
Veiting ríkisborgararéttar Greinargerð/athugasemdir úr lagafrumvarpi, mál nr. 467

Frumvarp til laga um veitingu ríkisborgararéttar.

Frá meiri hluta allsherjar- og menntamálanefndar.

1. gr.

Ríkisborgararétt skulu öðlast:

1. Albina Rós Helgadóttir, f. 1976 í Rússlandi.

2. Alexandr Nazarov, f. 1965 í Úsbekistan.

3. Alexei Plugari, f. 1986 í Moldóvu.

4. Alexey Moroshkin, f. 1939 í Rússlandi.

5. Andrzej Andrusaitis, f. 2010 á Íslandi.

6. Aryam Tsegay Medhin, f. 1987 í Erítreu.

7. Atila Askarpour, f. 1971 í Íran.

8. Bnar Hussin Bapir, f. 1991 í Íran.

9. Colleen Mary Pétursson, f. 1936 á Bretlandi.

10. Elyas Sultani, f. 1981 í Afganistan.

11.

Halima Mohammed Ali Ibrahim, f. 1970 í Erítreu.

12. Helgi Ólafur Magnússon, f. 1972 í Rússlandi.

13. Hörður Már Lúthersson, f. 1979 á Íslandi.

14. Inga Gula, f. 1965 í Lettlandi.

15. Isabel Alejandra Perez Diaz, f. 1996 í El Salvador.

16. Jia Chen, f. 1990 í Kína.

17. Karolina Agnieszka Ranoszek, f. 1985 í Póllandi.

18. Lika Korinteli, f. 1970 í Georgíu.

19. Liridone Bujupi, f. 1984 í Albaníu.

20. Maria Guiomar de Queiroz, f. 1968 í Brasilíu.

21. Meriem Rahmani, f. 1946 í Alsír.

22. Mohammed Awal Abdallah Zakaria, f. 1984 í Benín.

23. Otilia Hechavarria Carrion, f. 1968 á Kúbu.

24. Pawel Marek Maszewski, f. 1977 í Póllandi.

25. Rabih Jamili, f. 1976 í Marokkó.

26. Selamawit Mengistu Segni, f. 1980 í Eþíópíu.

27. Senay Guelay Okubu, f. 1984 í Eþíópíu.

28. Shernu Amadou Daillo, f. 1979 í Máritaníu.

29. Shkelzen Hilaj, f. 1978 í Albaníu.

30. Sigurbjörn Ari Pálsson, f. 2014 í Bandaríkjunum.

31. Sigurlaug Saga Pálsdóttir, f. 2014 í Bandaríkjunum.

32. Songphon Bonpimai, f. 1982 í Taílandi.

33. Tuan Xuan Nguyen, f. 1980 í Víetnam.

34. Wali Safi, f. 1977 í Afganistan.

2. gr.

Lög þessi öðlast þegar gildi.

Greinargerð.

Allsherjar- og menntamálanefnd hafa borist 67 umsóknir um ríkisborgararétt á haustþingi 144. löggjafarþings en skv. 1. mgr. 6. gr. laga um íslenskan ríkisborgararétt, nr. 100/1952, veitir Alþingi ríkisborgararétt með lögum. Meiri hluti nefndarinnar leggur til að 34 einstaklingum verði veittur ríkisborgararéttur að þessu sinni.
Stuðningur við nýsköpunarfyrirtæki Greinargerð/athugasemdir úr lagafrumvarpi, mál nr. 405

Frumvarp til laga um breytingu á lögum um stuðning við nýsköpunarfyrirtæki, nr. 152/2009, með síðari breytingum (gildistími o.fl.).

(Eftir 2. umræðu, 15. desember.)

1. gr.

Við 2. gr. laganna bætist ný málsgrein, svohljóðandi:

Fyrirtæki sem eiga í fjárhagsvanda falla utan gildissviðs laga þessara. Sama gildir um fyrirtæki sem íslenska ríkið á útistandandi endurgreiðslukröfu á vegna ólögmætrar ríkisaðstoðar.

2. gr.

Eftirfarandi breytingar verða á 3. gr. laganna:

a. Í stað orðanna „sem heyrir undir ráðherra“ í 4. tölul. kemur: starfrækt samkvæmt lögum um opinberan stuðning við vísindarannsóknir.

b. 6. tölul. orðast svo: Rannsóknir og þróun: Afmarkað og markvisst verkefni sem er ætlað að afla nýrrar þekkingar eða nýrrar færni sem telst vera til framdráttar fyrir fyrirtækið vegna þróunar nýrrar eða betri vöru, þjónustu eða framleiðsluaðferðar.

c. 10. tölul. fellur brott.

3. gr.

Í stað orðanna „1. september“ í 1. mgr. 4. gr. laganna kemur: 1. október.

4. gr.

Eftirfarandi breytingar verða á 8. gr. laganna:

a. Í stað orðanna „Ráðherra er fer með fjárreiður ríkisins“ í 2. málsl. 1. mgr. og sömu orða í 5. mgr. 10. gr. laganna kemur: Ráðherra.

b. Við 3. mgr. bætist nýr málsliður, svohljóðandi: Ríkisskattstjóra er heimilt að veita Rannís upplýsingar um niðurstöðu skattfrádráttar hjá einstökum fyrirtækjum.

5. gr.

16. gr. laganna orðast svo:

Ráðherra setur í reglugerð nánari ákvæði um framkvæmd laga þessara, þ.m.t. um hugtökin rannsóknir, þróun, tengdir aðilar og styrkhæfur kostnaður. Þá skal hann í reglugerð mæla nánar fyrir um gildissvið laga þessara skv. 2. gr.

6. gr.

Í stað ártalsins „2014“ í 2. mgr. 17. gr. laganna kemur: 2019.

7. gr.

Lög þessi öðlast gildi 1. janúar 2015 og gilda um umsóknir sem berast eftir þann tíma.
Laun forseta Íslands Greinargerð/athugasemdir úr lagafrumvarpi, mál nr. 77

Frumvarp til laga um breytingu á lögum um laun forseta Íslands, nr. 10/1990 (laun handhafa).

Flm.: Brynhildur Pétursdóttir, Sigríður Ingibjörg Ingadóttir, Svandís Svavarsdóttir.

1. gr.

1. málsl. 1. mgr. 7. gr. laganna orðast svo: Handhafar forsetavalds skv. 8. gr. stjórnarskrárinnar skulu samanlagt njóta sem svarar til eins tíunda hluta launa forseta þann tíma sem þeir hverju sinni fara með forsetavald um stundarsakir.

2. gr.

Lög þessi öðlast gildi 1. janúar 2015.

Greinargerð.

Efnahags- og skattanefnd flutti frumvarp sama efnis á 137. löggjafarþingi (168. mál) og var Magnús Orri Schram þá framsögumaður málsins. Annað frumvarp til laga um breytingu á lögum um laun forseta Íslands var flutt á 143. löggjafarþingi af Árna Þór Sigurðssyni ( 21. mál). Hvorugt málið var tekið til efnislegrar meðferðar.

Samkvæmt 7. gr. laga um laun forseta Íslands skulu handhafar forsetavalds skv. 8. gr. stjórnarskrárinnar samanlagt njóta jafnra launa og laun forseta eru þann tíma sem þeir hverju sinni fara með forsetavald um stundarsakir og skulu launin skiptast að jöfnu á milli þeirra. Byggist það á 2. mgr. 9. gr. stjórnarskrárinnar en þar segir að ákveða skuli með lögum greiðslur af ríkisfé til forseta og þeirra sem fara með forsetavald. Með frumvarpinu er lagt til að þessar launagreiðslur handhafanna verði lækkaðar verulega frá því sem nú er.

Greiðslur þessar hafa numið um 10 millj. kr. á ári sl. fimm ár á núverandi verðlagi og lækka því í um það bil 1 millj. kr. á ári verði störf handhafanna framvegis áþekk því sem verið hefur. Lækkunin er ákveðin með hliðsjón af því að eðli málsins samkvæmt eru störf handhafa forsetavalds að mestu takmörkuð við lögbundin störf, svo sem staðfestingu laga, þegar forseti Íslands er erlendis, en ekki heimsóknir, móttökur, setningarávörp og annað af því tagi sem m.a. felst í störfum forsetans. Óheimilt yrði hins vegar talið vegna ákvæða 2. mgr. 9. gr. stjórnarskrárinnar að fella þessar greiðslur niður með öllu og því er lagt til að þær verði lækkaðar verulega. Breytingin hefði í för mér sér sparnað í rekstri forsetaembættisins sé litið til heildarútgjalda. Þá er það mat flutningsmanna að í ljósi kröfu um hagræðingu og sparnað í ríkisrekstri sé eðlilegt að þeir aðilar sem fara með forsetavald í fjarveru forseta gangi fram með góðu fordæmi og taki á sig launaskerðingu þar sem raunverulegt vinnuframlag viðkomandi aðila er ekki í samræmi við þær greiðslur sem ríkið innir af hendi vegna þessa.

Eftir sem áður er gert ráð fyrir því að handhafar forsetavalds fái greiddan útlagðan kostnað vegna starfans eins og kveðið er á um í 2. mgr. 7. gr. laganna.
Skyldutrygging lífeyrisréttinda og starfsemi lífeyrissjóða Greinargerð/athugasemdir úr lagafrumvarpi, mál nr. 30

Frumvarp til laga um breytingu á lögum nr. 129/1997, um skyldutryggingu lífeyrisréttinda og starfsemi lífeyrissjóða, með síðari breytingum (fjárfestingarheimildir lífeyrissjóða).

(Eftir 2. umræðu, 24. mars.)

1. gr.

Eftirfarandi breytingar verða á 36. gr. laganna:

a. Í stað orðanna „skulu hafa skráð kaup- og sölugengi á skipulegum markaði“ í 1. málsl. 2. mgr. kemur: skulu hafa verið tekin til viðskipta á skipulegum markaði.

b. Í stað orðsins „markaðurinn“ í 3. málsl. 2. mgr. kemur: skipulegur markaður.

c. Á eftir 1. málsl. 3. mgr. koma tveir nýir málsliðir, svohljóðandi: Að því viðbættu er heimilt að fjárfesta fyrir allt að 5% af hreinni eign sjóðsins í verðbréfum sem falla undir 1., 2., 5., 6., 8. og 9. tölul. 1. mgr. og verslað er með á markaðstorgi fjármálagerninga (MTF). Með markaðstorgi fjármálagerninga (MTF) er átt við markaðstorg fjármálagerninga samkvæmt skilgreiningu laga um verðbréfaviðskipti, nr. 108/2007, með síðari breytingum, sem rekið er á grundvelli leyfis frá Fjármálaeftirlitinu.

2. gr.

Við a-lið 1. mgr. 36. gr. a laganna bætist nýr málsliður, svohljóðandi: Að því viðbættu er heimilt að fjárfesta fyrir allt að 5% af hreinni eign sjóðsins í verðbréfum sem verslað er með á markaðstorgi fjármálagerninga (MTF).

3. gr.

Lög þessi öðlast þegar gildi.
Virðisaukaskattur Greinargerð/athugasemdir úr lagafrumvarpi, mál nr. 664

Frumvarp til laga um breytingu á lögum um virðisaukaskatt, nr. 50/1988, með síðari breytingum (útleiga veiðiréttar og sala veiðileyfa).

Flm.: Jón Þór Ólafsson, Björt Ólafsdóttir,

Lilja Rafney Magnúsdóttir, Össur Skarphéðinsson.

1. gr.

Við 8. tölul. 3. mgr. 2. gr. laganna bætist nýr málsliður, svohljóðandi: Þá er útleiga veiðiréttar skattskyld, svo og sala veiðileyfa þegar um er að ræða fast gjald, óháð veiðifeng.

2. gr.

Við lögin bætist nýtt ákvæði til bráðabirgða, svohljóðandi:

Til ársloka 2017 skal virðisaukaskattur af útleigu veiðiréttar og sölu veiðileyfa þegar um er að ræða fast gjald, óháð veiðifeng, sbr. 8. tölul. 3. mgr. 2. gr., vera 11%.

3. gr.

Lög þessi öðlast gildi 1. janúar 2016.

Greinargerð.

Lagt er til að virðisaukaskattsskyld verði útleiga veiðiréttar og sala veiðileyfa sem ekki er bundin aflamagni á þann hátt að líta verði á hana sem virðisaukaskattsskylda vörusölu. Skatthlutfall verður fyrstu tvö árin eftir gildistöku samkvæmt neðra þrepi 2. mgr. 14. gr. laga um virðisaukaskatt. Þar eftir verður það samkvæmt efra þrepi 1. mgr. 14. gr. laganna. Með því verður undanþágan sem stangveiði hefur notið frá því að greiða virðisaukaskatt afnumin.

Tekjurnar af sölu lax- og silungaveiðileyfa eru áætlaðir tæplega 2 milljarðar kr. Fyrstu fjögur árin sem undanþágurnar verða ekki í gildi munu skila ríkissjóði allt að 1,4 milljörðum kr. og tæpum hálfum milljarði króna á ári þar á eftir. Ekki er gert ráð fyrir að afnám skattundanþágunnar minnki skattstofninn verulega.

Fyrr á árinu áætlaði innanríkisráðuneytið í svari til spyr.is að þjóðaratkvæðagreiðsla mundi kosta rúmlega 300 millj. kr. Í svari frá skrifstofu Alþingis til vefsins kemur fram að kostnaður við þjóðaratkvæðagreiðslu um tillögur stjórnlagaráðs í október 2012, þ.m.t. kynningarefni, nam um 281,2 millj. kr.

Með því að fella úr gildi undanþágu virðisaukaskatts á tveggja milljarða króna skattstofni munu árlegar þjóðaratkvæðagreiðslur ekki leiða til aukinna útgjalda fyrir ríkissjóð.
Veiting ríkisborgararéttar Greinargerð/athugasemdir úr lagafrumvarpi, mál nr. 796

Frumvarp til laga um veitingu ríkisborgararéttar.

Frá allsherjar- og menntamálanefnd.

1. gr.

Ríkisborgararétt skulu öðlast:

1. Adriana Rasha, f. 1994 í Albaníu.

2. Arash Hossein Pour Rafati, f. 1981 í Íran.

3. Biljana Miletic, f. 1974 í Serbíu.

4. Claudia Cecilia Calle Ortiz, f. 1978 í Bólivíu.

5. Dara Ako Ali, f. 1989 í Íran.

6. Eimana Farhad, f. 1980 í Íran.

7. Elisabetta Rasha, f. 1993 í Albaníu.

8. Foyah Vessoua, f. 1980 í Kamerún.

9. Gazmor Guri, f. 1984 í Kósóvó.

10. Hassan Haidari, f. 1983 í Afganistan.

11. Hassan Raza Akbari, f. 1986 í Afganistan.

12. Haukur Guðbjartsson, f. 2009 í Bandaríkjunum.

13. Hilmar Guðbjartsson, f. 2009 í Bandaríkjunum.

14. Ibrahim Adel Antar Sayed Ahmed, f. 1976 í Egyptalandi.

15. Ihtisham Ul Haq, f. 1980 í Afganistan.

16. Irina Sazonova, f. 1991 í Rússlandi.

17. Jacob Quansan, f. 1995 í Gana.

18. Jenný Bára Benediktsdóttir, f. 1983 á Íslandi.

19. Karwan Ahmed, f. 1988 í Írak.

20. Keshari Maya Adhikari, f. 1983 í Nepal.

21. Kristján Cameron Stout, f. 2000 á Íslandi.

22. Marcin Hubert Kozlowski, f. 1985 í Póllandi.

23. Mohammad Ali Farhad, f. 1950 í Íran.

24. Mrije Rasha, f. 1956 í Albaníu.

25. Natasa Radivojevic, f. 1976 í Serbíu.

26. Quang Van Nguyen, f. 1984 í Víetnam.

27. Reginald Keil Dupree, f. 1986 í Bandaríkjunum.

28. Sadete Guri, f. 1985 í Kósóvó.

29. Samira Saidi, f. 1977 í Túnis.

30. Sirimal W. Hettiarachchige, f. 1965 á Srí Lanka.

31. Tomasz Wojciech Krawczuk, f. 1973 í Póllandi.

32. Yaman Brikhan, f. 1978 í Sýrlandi.

2. gr.

Lög þessi öðlast þegar gildi.

Greinargerð.

Allsherjar- og menntamálanefnd hafa borist 47 umsóknir um ríkisborgararétt á vorþingi 144. löggjafarþings en skv. 1. mgr. 6. gr. laga um íslenskan ríkisborgararétt, nr. 100/1952, veitir Alþingi ríkisborgararétt með lögum. Nefndin leggur til að 32 einstaklingum verði veittur ríkisborgararéttur að þessu sinni.
Jöfn staða og jafn réttur kvenna og karla Greinargerð/athugasemdir úr lagafrumvarpi, mál nr. 562

Frumvarp til laga um breytingu á lögum um jafna stöðu og jafnan rétt kvenna og karla, nr. 10/2008, með síðari breytingum (vörukaup, þjónusta).

(Eftir 2. umræðu, 29. júní.)

1. gr.

Á eftir 24. gr. laganna kemur ný grein, 24. gr. a, svohljóðandi, ásamt fyrirsögn:

Bann við mismunun í tengslum við vörukaup og þjónustu.

Hvers konar mismunun á grundvelli kyns er varðar aðgang að eða afhendingu á vöru sem og aðgang að eða veitingu þjónustu er óheimil. Ákvæði þetta gildir þó ekki um aðgang að eða afhendingu vöru annars vegar eða aðgang að eða veitingu þjónustu hins vegar á sviði einka- og fjölskyldulífs. Jafnframt gildir ákvæði þetta ekki um málefni er varða störf á vinnumarkaði.

Hvers konar mismunun á grundvelli kyns við ákvörðun iðgjalds eða við ákvörðun bótafjárhæðar vegna vátryggingarsamnings eða samkvæmt annarri skyldri fjármálaþjónustu er óheimil. Kostnaður tengdur meðgöngu og fæðingu skal ekki leiða til mismunandi iðgjalda og bóta fyrir einstaklinga.

Ef leiddar eru líkur að því að mismunun samkvæmt ákvæði þessu hafi átt sér stað, hvort sem hún er bein eða óbein, skal sá sem talinn er hafa mismunað sýna fram á að ástæður þær sem legið hafi til grundvallar meðferðinni tengist ekki kyni nema unnt sé að réttlæta meðferðina á málefnalegan hátt með lögmætu markmiði og aðferðirnar til að ná þessu markmiði séu viðeigandi og nauðsynlegar.

2. gr.

Við 34. gr. laganna bætist ný málsgrein, svohljóðandi:

Með lögum þessum er innleidd tilskipun ráðsins 2004/113/EB, um beitingu meginreglunnar um jafna meðferð kvenna og karla að því er varðar aðgang að og afhendingu á vörum og þjónustu, sem vísað er til í XVIII. viðauka samningsins um Evrópska efnahagssvæðið eins og honum var breytt með ákvörðun sameiginlegu EES-nefndarinnar nr. 147/2009.

3. gr.

Lög þessi öðlast gildi 1. september 2015 og gilda einungis um samninga sem gerðir verða 1. september 2015 eða síðar.
Niðurgreiðslur húshitunarkostnaðar Greinargerð/athugasemdir úr lagafrumvarpi, mál nr. 698

Frumvarp til laga um breytingu á lögum um niðurgreiðslur húshitunarkostnaðar, nr. 78/2002, með síðari breytingum (full niðurgreiðsla vegna flutnings og dreifingar).

(Eftir 2. umræðu, 29. júní.)

1. gr.

1. málsl. 1. gr. laganna orðast svo: Lög þessi mæla fyrir um niðurgreiðslur kostnaðar, styrkveitingar og úthlutun fjár sem ákveðið er í fjárlögum til.

2. gr.

1. málsl. 1. mgr. 4. gr. laganna orðast svo: Niðurgreiða skal orku til hitunar íbúðarhúsnæðis í eftirfarandi tilvikum.

3. gr.

Eftirfarandi breytingar verða á 6. gr. laganna:

a. Í stað 1. mgr. koma þrjár nýjar málsgreinar, svohljóðandi:

Upphæð niðurgreiðslna á raforku til húshitunar skal nema jafngildi kostnaðar við flutning og dreifingu raforkunnar frá virkjun til notanda.

Upphæð niðurgreiðslna á vatni frá kyntum hitaveitum skal ákveðin í samræmi við breytingar á niðurgreiðslum til beinnar rafhitunar og þeirri fjárhæð sem samþykkt er í fjárlögum viðkomandi árs.

Upphæð niðurgreiðslna á eldsneyti skal miða við að kostnaður notenda verði svipaður og þar sem hann er hæstur með rafhitun.

b. Á eftir orðunum „hámarksfjölda lítra af olíu“ í 1. málsl. 2. mgr. kemur: og hámarksfjölda kílóa eða rúmmetra af tilteknum tegundum eldsneytis.

4. gr.

Eftirfarandi breytingar verða á 8. gr. laganna:

a. Í stað orðsins „olíu“ í 1. málsl. kemur: eldsneyti.

b. Í stað orðsins „olíukaup“ í 2. málsl. kemur: eldsneytiskaup.

c. Fyrirsögn greinarinnar orðast svo: Ákvörðun notkunar við eldsneytishitun.

5. gr.

Eftirfarandi breytingar verða á 10. gr. laganna:

a. Í stað orðsins „olíu“ kemur: eldsneyti.

b. Fyrirsögn greinarinnar orðast svo: Framkvæmd niðurgreiðslu á eldsneyti.

6. gr.

Eftirfarandi breytingar verða á 11. gr. laganna:

a. Í stað 1. málsl. koma tveir nýir málsliðir, svohljóðandi: Veita skal styrki til stofnunar nýrra hitaveitna eða til stækkunar eldri veitna. Styrkjunum skal varið til eftirfarandi þátta.

b. Í stað orðsins ,,olíu“ í 4. tölul. kemur: eldsneyti.

7. gr.

Í stað orðsins „olíu“ í 1. og 5. málsl. 1. mgr. 12. gr. laganna kemur: eldsneyti.

8. gr.

Lög þessi öðlast þegar gildi og koma til framkvæmda 1. janúar 2016.